Bodø domkirke

**Bodø domkirke** er hovedkirken i Sør-Hålogaland bispedømme og den største kirken i Bodø. Den er en langkirke med basilikaform oppført i betong og med en funksjonalistisk stil. Bygget er tegnet av arkitektene Gudolf Blakstad og Herman Munthe-Kaas og sto ferdig i 1956. Den ble fredet av Riksantikvaren 13. august 2002, som en del av etterkrigsarkitekturen i Bodø. Det var det første kirkebygget som utnyttet armert betong til nye formelement.

## Bygningen



Kirken er bygget i betong og har en basilikaform. Den har en frittstående klokketårn som er 36 meter høyt og som rommer tre klokker (utdatert: klokketårnet har fra 2012 fullt klokkespill). Disse har inskripsjoner fra Mark. 10:14, Matt. 11:28 og Matt: 25:34. Kirken har en ytre skulptur som forestiller Petter Dass laget av Kristofer Leirdal.

Det er føyd til to lavere bygningsvolumer til kirkebygget, som rommer forsamlingssaler og en kombinert kontor og boligfløy. De tre delene er satt i rett vinkel på hverandre, og blir lavere med økende avstand fra kirkens sakrale deler.

## Interiør
Kirken er en langkirke, men også en av de første arbeidskirkene. Den har et tønnehvelvet skip med  to sideskip på hver side markert og hvelvet, men de har ingen søyler som deler opp kirkerommet og støtter de fem hvelvene. Dette var mulig da en kunne lage en skall konstruksjon i armert betong med delvis forspenning. Kirken har smale klerestorie vinduer.

Ved koret er et korgitter av betong med en skulpturgruppe forestillende Jesus på korset, Maria og Johannes som er laget av Kristoffer Leirdal og Tone Thiis Schjetne. Over alteret i østveggen er der et 12 meter høyt glassmaleri. Det er utformet av Aage Storstein og utført av Borgar Hauglid.
 
Kirken har et galleri fungerer som et utkraget tak over inngangen  til skipet: Galleribrystningen er dekorert i gull, rødt og blått. Her finnes et rosevindu i vestveggen som er utformet og utført av Borgar Hauglid.

Her er 12 stoler i gyllenlær og 10 ryer laget av Sigrun Berg.

## Klokketårnet
Kirken har et selvstendig klokketårn på 36 meter med et minnesmerke over Bodøs falne under andre verdenskrig.

«Til de fra Bodø som gav sitt liv for Norge under krig og okkupasjon 1940 – 1945. Ingen nevnt, ingen glemt»

## Historie

Etter at gammelkirken ble bombet sammen med resten av sentrum 27. mai 1940, ble det av NS-myndighetene planlagt et partihus på tomten, men dette ble etter krigen endret til å huse domkirken som åpnet i 1956.

Det ble i 1946  holdt  en arkitektkonkurranse  om ny kirke som ble vunnet av arkitektene Gudolf Blakstad og Herman Munthe-Kaas med utkastet "Kathedral".  Grunnsteinen ble lagt i 1954 og den ble vigslet av biskop Wollert Krohn-Hansen i 1956.

Gammelkirken ble innviet i 1888. Det var en trekirke.

## Domprosten
Fra 2000 var Tor Berger Jørgensen domprost i kirken, men vinteren 2006 tiltrådte Jørgensen som biskop i Sør-Hålogaland bispedømme. Rådgiver ved bispedømmekontoret i Bodø, Elin Vangen, ble i juni 2006 utnevnt som ny domprost.

## Referanser


## Litteratur
* 
* Kristoffersen, Sigrid Fløttum: *Bodø domkirke – et monumentalbygg fra gjenreisingstiden*. Hovedfagsoppgave i kunsthistorie, Universitetet i Bergen 1990.

## Eksterne lenker
* 
* 
* Arkitekturguide Nord-Norge og Svalbard
* Kirka i Bodø
* Bodø Domkirke